作者:白居易
標題:酬令狐留守尚書見贈十韻
內容:長慶清風在，夔龍燮理餘。太和膏雨降，周邵保釐初。嵩少當宮署，伊瀍入禁渠。曉關開玉兔，夕鑰納銀魚。舊眷憐移疾，新吟念索居。離聲雙白鸝，行色一籃輿。罷免無餘俸，休閒有敝廬。慵於嵇叔夜，渴似馬相如。酒每蒙酤我，詩嘗許起予。洛中歸計定，一半為尚書。